Man gevonnis wat in Allanridge roof en verkrag | Netwerk24
Man gevonnis wat in Allanridge roof en verkrag
Deur Alet van der Walt 25 Junie 2020 18:30
'n Man wat vroue tydens rooftogte verkrag het, is in die rondgaande hof in Virginia tot 36 jaar tronkstraf gevonnis.
Tshediso Samuel Seboholi (31) het by plekke in Nyakallong, Allanridge, ingebreek met die doel om te roof en dan van die slagoffers verkrag.
Phaladi Shuping, woordvoerder van die nasionale vervolgingsgesag in die Vrystaat, sê Sebohili het skuld beken op twee aanklagte van huisbraak met die doel om te roof, asook twee aanklagte van verkragting.
Hy is Woensdag, ingevolge 'n pleitooreenkoms tussen die staat en die verdediging, deur regter Mpina Mathebula tot agt jaar elk vir die twee aanklagte van verkragting en tien jaar elk op die twee huisroofklagte gevonnis. Hy sal effektief 28 jaar tronkstraf uitdien.
Seboholi het erken hy het op 25 Augustus 2018 by 'n pakkamer van die Mosala Senior Secondary School ingebreek en drie vroue, wat oor die skoolkinders toesig gehou het, van hul selfone beroof.
Hy het een van die slagoffers, 'n 39-jarige vrou, na die agterkant van die skoolgebou gedwing en haar verkrag. Seboholi het ook erken dat hy op 10 Februarie 2019 saam met nog 'n man by 'n gesinswoning ingebreek het.
Hulle het 'n vuurwapen en geld by die huiseienaar geëis.
Die twee mans het die huis en motor deurgesoek en drie selfone, drie skootrekenaars, 'n tabletrekenaar en R30 gebuit.
Hulle het die man se 29-jarige vrou verkrag voordat hulle by die huis weg is. Die tweede aanvaller is nooit gevang nie.